Sodba I Ips 60450/2011-34, enako tudi I Ips 25139/2012-13
Sodna praksa Vrhovnega sodišča, 2013-01-10

ustavitev postopka - bistvena kršitev določb kazenskega postopka - smrt obdolženca

Če je obdolženec umrl, še preden je sodba postala pravnomočna, sodišče kazenski postopek zoper obsojenca ustavi.

II. Stroški kazenskega postopka bremenijo proračun.

1. S sodbo Okrajnega sodišča v Celju I K 60450/2011 je bil T. K. obsojen za dve kaznivi dejanji tatvine po prvem odstavku 204. člena Kazenskega zakonika (v nadaljevanju KZ-1) in za nadaljevano kaznivo dejanje goljufije po petem odstavku v zvezi s prvim odstavkom 211. člena KZ v zvezi s prvim odstavkom 54. členom KZ-1. Za navedena kazniva dejanja mu je bila ob upoštevanju kazni, določenih v preklicani pogojni obsodbi Okrajnega sodišča v Žalcu K 89/2008 z dne 13. 1. 2010 in Okrajnega sodišča v Celju K 341/2009 z dne 22. 12. 2010 izreklo enotno kazen tri leta in en mesec zapora ter stransko denarno kazen 979,53 EUR. Sodišče je ugodilo premoženjskopravnemu zahtevku oškodovanih družbe T. d. d. in M. Č., obsojenca pa je oprostilo stroškov kazenskega postopka.

2. Zoper pravnomočno sodbo je vložil zahtevo za varstvo zakonitosti vrhovni državni tožilec zaradi kršitve po 3. točki prvega odstavka 420. člena Zakona o kazenskem postopku (v nadaljevanju ZKP), bistvene kršitve določb kazenskega postopka iz drugega odstavka 371. člena ZKP in kršitve določbe 139. člena ZKP. Vrhovni državni tožilec ugotavlja, da je bila obsojencu sodba vročena 21. 2. 2012 in bi se rok za pritožbo iztekel 8. 3. 2012. Obdolženec je dne 3. 3. 2012 umrl, ne da bi se zoper sodbo pritožil, sodišče je za njegovo smrt izvedelo 16. 3. 2012. Kljub temu je sodišče dne 22. 3. 2012 izdalo končno odredbo, v kateri ugotavlja, da je sodba postala pravnomočna dne 8. 3. 2012. Obsojenec je umrl, še preden je sodba postala pravnomočna in je sodišče zagrešilo relativno bistveno kršitev določb kazenskega postopka iz drugega odstavka 371. člena ZKP, ker pri izdaji sodbe ni v skladu z določilom 139. člena ZKP kazenskega postopka zoper T. K. ustavilo. Vložnik predlaga, da Vrhovno sodišče zahtevi za varstvo zakonitosti ugodi in kazenski postopek zoper T. K. ustavi.

3. Pravilna je ugotovitev vložnika, da je bila obsojencu izpodbijana sodba Okrajnega sodišča v Celju vročena 21. 2. 2012, nadalje da bi se rok za pritožbo iztekel 8. 3. 2012 in da je obsojenec dne 3. 3. 2012 umrl, ta podatek je potrjen z izpiskom matičnega registra o smrti obsojenca Upravne enote Celje. Pravilno vrhovni državni tožilec tudi ugotavlja, da je obdolženec umrl še preden je sodba postala pravnomočna, kar bi lahko ugotovilo že sodišče prve stopnje in v skladu z določilom člena 139 ZKP kazenski postopek zoper obsojenca ustavilo. Utemeljen je zato predlog vložnika za spremembo izpodbijane sodbe.

4. Na podlagi ugotovitve, da je zahteva za varstvo zakonitosti vrhovnega državnega tožilca utemeljena, je Vrhovno sodišče v skladu s prvim odstavkom 426. člena ZKP v skladu s 139. členom ZKP kazenski postopek zoper T. K. ustavilo. Odločba o stroških kazenskega postopka temelji na določilih prvega odstavka 96. člena in 98. a člena ZKP.

Opr. št: I Ips 25139/2012-13, ECLI:SI:VSRS:2012:I.IPS.25139.2012.13

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.